KIRJALLINEN KYSYMYS E-3221/98

esittäjä(t): Pedro Marset Campos (GUE/NGL) komissiolle

(26. lokakuuta 1998)

Aihe: Ciezan jätevedenpuhdistuslaitos (Murcia, Espanja)

Yhteisön varoilla rahoitettu Ciezan vedenpuhdistuslaitos ei ole neljään vuoteen toiminut asianmukaisesti, vaan on laskenut jätevesiään suoraan Segura-jokeen, mistä Ciezan kunnan kohdalla aiheutuu sietämättömiä ja terveydelle vaarallisia hajuja lähiympäristön asukkaille. Hajuhaitoista kärsivät alueen asukkaat toivovat kiireellisiä toimia vedenpuhdistuslaitoksen "inhottavien" hajupäästöjen lopettamiseksi. Heidän valituksensa perustuu Strasbourgin tuomioistuimen päätökseen, jossa Espanjan valtio tuomitaan Euroopan ihmisoikeuksien yleissopimuksen 8 artiklan mukaisesti maksamaan eräälle murcialaiselle korvauksia samantapaisen ongelman vuoksi.

Lisäksi hajuongelman on todettu esiintyvän kaikkialla, missä on vastaavanlainen puhdistuslaitos.

1. Onko komissio selvillä tilanteesta?

2. Eikö komission mielestä toimivaltaisten viranomaisten pidä teettää paikkakunnalla toimivan jäteveden puhdistuslaitoksen todellisesta toiminnasta arvio sekä laitoksen kunnostussuunnitelma, jotta kaikki havaitut puutteet selvitettäisiin?

3. Mihin toimiin komissio voi ryhtyä Espanjan viranomaisten suhteen, jotta ympäristönsuojelua koskevan yhteisön lainsäädännön noudattaminen taattaisiin ja erityisesti seuraavia direktiivejä noudatettaisiin:

a) tiettyjen julkisten ja yksityisten hankkeiden ympäristövaikutusten arviointia koskeva direktiivi 85/337/ETY(1),

b) jätteistä annettu direktiivi 91/156/ETY(2) ja

c) ympäristöä koskevan tiedon saannin vapautta koskeva direktiivi 90/313/ETY(3)?

4. Voiko komissio antaa kaikki tiedot, jotka se voi saada tästä tapauksesta Espanjan viranomaisilta?

Komission jäsenen Ritt Bjerregaardinkomission puolesta antama vastaus

(21. tammikuuta 1999)

1. Komissiolla ei ole tietoa arvoisan parlamentin jäsenen mainitsemasta asiasta.

2. Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(4) puitteissa ja sen täytäntöönpanon edistämiseksi yhteisö on rahoittanut vedenpuhdistuslaitosten rakentamista Espanjaan. On kuitenkin Espanjan viranomaisten vastuulla huolehtia näiden laitosten hallinnosta ja moitteettomasta toiminnasta.

3. Komissio ei ole tietoinen, onko kyseisen vedenpuhdistuslaitoksen ympäristövaikutukset arvioitu tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY mukaisesti. Tämän direktiivin 2 artiklassa säädetään, että ennen luvan myöntämistä on arvioitava sellaisten hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tätä säännöstä sovelletaan direktiivin liitteissä I ja II lueteltuihin hankkeisiin. Liitteen II 11 kohdan d alakohdassa mainitaan jätevedenkäsittelylaitokset. Direktiivin 4 artiklan 2 kohdan mukaan liitteessä II mainittuihin luokkiin kuuluvien hankkeiden vaikutukset on arvioitava, jos asianomainen jäsenvaltio toteaa hankkeiden laadun sitä vaativan. Koska nyt kyseessä oleva laitos on ollut toiminnassa jo neljän vuoden ajan, direktiivin mukaista vaikutusten arviointia ei voida edellyttää enää jälkikäteen.

Mitä tulee jätteistä annetun direktiivin 75/442/ETY muuttamisesta 18 päivänä maaliskuuta 1991 annettuun neuvoston direktiiviin 91/156/ETY, komissio katsoo, ettei sitä arvoisan parlamentin jäsenen toimittamien tietojen perusteella voida soveltaa nyt tarkasteltavaan tapaukseen, sillä sen 2 artiklassa suljetaan soveltamisalan ulkopuolelle jätevedet, jos näihin sovelletaan muuta lainsäädäntöä. Jätevesiä säännelläänkin edellä mainitulla direktiivillä 91/271/ETY.

Ympäristöä koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY 3 artiklassa säädetään, että viranomaisten on saatettava ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Pelkästään arvoisan parlamentin jäsenen mainitsemien seikkojen perusteella komissio ei pysty toteamaan, onko Espanjan viranomaisille osoitettu sellainen tietojen saamista koskeva pyyntö, johon näiden olisi pitänyt vastata asianmukaisesti.

4. Komissio täsmentää, että - toisin kuin kysymyksessä väitetään - Ciezan jätevedenpuhdistamon rahoittamiseen ei ole käytetty yhteisön varoja. Sen sijaan yhteisö rahoitti vuonna 1997 Murcian alueen (vuosia 1994-1999 koskevan) toimenpideohjelman osana hanketta, jossa tehtiin geotekninen selvitys vedenpuhdistamon maaperästä ja analysoitiin sinne tulevia nestepäästöjä.

Komissio toimittaa arvoisalle parlamentin jäsenelle ja parlamentin pääsihteeristölle Espanjan viranomaisilta saamansa, tätä jätevedenpuhdistamoa koskevat tiedot.

(1) EYVL L 175, 5.7.1985, s. 40.

(2) EYVL L 78, 26.3.1991, s. 32.

(3) EYVL L 158, 23.6.1990, s. 56.

(4) EYVL L 135, 30.5.1991, s. 40.